Oikeusministeriölle

Asia: Lausunto työryhmämietinnöstä: Uudelleenlaaditun maksukyvyttömyysasetuksen edellyttämät lainsäädäntömuutokset

Viite: Oikeusministeriön lausuntopyyntö 28.6.2016 OM 25/41/2015

**LAUSUNTO**

Oikeusministeriö on pyytänyt AIPA-hanketoimistolta lausuntoa työryhmämietinnöstä ”Uudelleenlaaditun maksukyvyttömyysasetuksen edellyttämät lainsäädäntömuutokset” (oikeusministeriön julkaisusarja Mietintöjä ja lausuntoja 31/2016). AIPA-hanketoimisto esittää lausuntonaan kunnioittavasti seuraavaa.

1. **Yleiset kannanotot**

AIPA-hankkeessa suunnitellaan ja toteutetaan syyttäjälaitokselle ja yleisille tuomioistuimille uusi asian- ja dokumentinhallinnan tietojärjestelmäkokonaisuus. Hankkeen keskeisenä tavoitteena on toiminnan digitalisaation ohella tuomioistuinmenettelyjen kehittäminen ja suoraviivaistaminen. Työryhmämietinnössä esitetyt lainsäädäntömuutokset tukevat monelta osin olennaisesti tämän tavoitteen toteutumista insolvenssiasioiden tuomioistuinkäsittelyssä. AIPA-hanketoimisto pitää erityisen kannatettavina seuraavia esitettyjä muutoksia:

* kuulutuksiin liittyvien tehtävien poistuminen tuomioistuimilta (konkurssilaki 22 luku 2 ja 5 §, laki yrityksen saneerauksesta 80 §, oikeusministeriön asetus konkurssiasioista 1, 3 ja 4 §, asetus yrityksen saneerauksesta 4 §)
* kuulutusrekisterimerkintöjen poistuminen tuomioistuimilta (konkurssilaki 22 luku 4 §, valtioneuvoston asetus kuulutusrekisteristä 1 §:n 2 ja 3 kohta)
* valvontapäivän ilmoittaminen tuomioistuimen sijasta oikeusrekisterikeskukselle (konkurssilaki 12 luku 5 § 2 mom, laki konkurssi- ja yrityssaneerausrekisteristä (jäljempänä rekisterilaki) 4 § 2 mom)
* loppuselontekoon liittyvien tehtävien poistuminen tuomioistuimilta yrityssaneerausasioissa (laki yrityksen saneerauksesta 62 §, rekisterilaki 6 § 4 mom)
* tarpeettoman ilmoitusvelvollisuuden poistuminen tuomioistuimilta yrityssaneerausasetuksen 3 a §:n muutoksen johdosta (asetus yrityksen saneerauksesta 3 a §).

Lisäksi AIPA-hanketoimisto toteaa, että ehdotetuissa lainsäädäntömuutoksissa on mahdollistettu sähköinen tiedonsiirto eri tietojärjestelmien välillä. AIPA-hanketoimisto pitää tärkeänä, että tietojärjestelmät ja rekisterit (AIPA, Kosti, konkurssi- ja yrityssaneerausrekisteri, kaupparekisteri) saatetaan pikaisesti myös teknisesti yhteentoimiviksi siten, että yhteen järjestelmään kirjattu tieto välittyy sähköisesti muille sitä tarvitseville. Tämä vähentää kaikkien insolvenssiasioiden toimijoiden (mm. tuomioistuimet, pesänhoitajat, selvittäjät, asianosaiset) osalta manuaalisesti tehtävää ja kahdenkertaista työtä sekä virhekirjausten riskiä. Järjestelmien yhteentoimivuus lisäisi näin ollen sekä useiden toimijoiden kustannustehokkuutta että tietojen luotettavuutta.

1. **Yksityiskohtaiset kannanotot**

2.1. Laki yrityksen saneerauksesta 63 a §:n 2 momentti

Yrityssaneerausasioiden loppuselontekoa koskevaa yrityksen saneerauksesta annetun lain 62 §:n 2 momenttia on ehdotettu muutettavaksi siten, ettei loppuselontekoa ole enää toimitettava alioikeudelle, vaan loppuselonteon päivämäärä on ilmoitettava Oikeusrekisterikeskukselle. Rekisterilain ehdotetun 6 §:n 4 momentin mukaan Oikeusrekisterikeskus merkitsee ilmoituksen perusteella loppuselonteon antamispäivän konkurssi- ja yrityssaneerausrekisteriin. Nämä ehdotukset ovat sinänsä erittäin kannatettavia. Ehdotettujen muutosten johdosta tulisi kuitenkin vastaavasti muuttaa myös lisäsuorituksen vaatimista koskevaa yrityksen saneerauksesta annetun lain 63 a §:n 2 momenttia. Momentin nykyinen sanamuoto kuuluu:

Jollei saneerausohjelmassa toisin määrätä, hakemus lisäsuoritusvelvollisuuden täyttämisestä on tehtävä tuomioistuimelle viimeistään vuoden kuluessa *siitä, kun loppuselonteko on annettu tuomioistuimelle*. Jollei loppuselontekoa ole toimitettu velkojalle, velkojan on kuitenkin tehtävä hakemus viimeistään kahden vuoden kuluttua *siitä, kun loppuselonteko on annettu tuomioistuimelle*.

Sanottua lainkohtaa tulisi muuttaa siten, että siinä tarkoitetut määräajat liitetään loppuselonteon tuomioistuimelle antamisen sijasta Oikeusrekisterikeskuksen rekisteriin merkitsemään loppuselonteon päivämäärään.

* 1. Tuomioistuimen ilmoitusvelvollisuus kaupparekisteriviranomaiselle

AIPA-hanketoimisto esittää konkurssia, yrityssaneerausta ja velkajärjestelyä koskevan lainsäädännön muuttamista siten, että tuomioistuimen erillinen ilmoitusvelvollisuus kaupparekisteriviranomaiselle poistetaan. Mikäli ilmoitusvelvollisuus kuitenkin edelleen säilytetään tuomioistuimella, AIPA-hanketoimisto esittää toissijaisesti, että sanottua velvollisuutta selkiytetään konkurssiasioiden osalta sisällyttämällä sitä koskeva säännös konkurssilakiin.

Rekisterilain ehdotetussa 9 §:n 3 momentissa, joka vastaa voimassaolevaa saman pykälän 2 momenttia, säädetään seuraavaa:

Oikeusrekisterikeskuksen on toimitettava rekisteristä tarpeelliset tiedot kaupparekisteriviranomaiselle ja muullekin viranomaiselle, joka tarvitsee tietoa ylläpitämäänsä rekisteriin merkitsemistä varten. Tiedot voidaan luovuttaa sähköisessä muodossa.

Käytännössä Oikeusrekisterikeskus toimittaa tiedon kaupparekisteriviranomaiselle vain konkurssissa hyväksytystä lopputilityksestä (kaupparekisterilaki 19 §:n 2 mom). Muilta osin ilmoitusvelvollisuus on tuomioistuimella (ks. myös HE 153/2003 vp.).

Tuomioistuimen ilmoitusvelvollisuus kaupparekisteriviranomaiselle perustuu seuraaviin säännöksiin:

* Yrityssaneerausasiat: ilmoitusvelvollisuudesta on säädetty yrityksen saneerauksesta annetun lain 80 §:ssä (ehdotuksen 80 § 4 mom) viittauksella asetukseen yrityksen saneerauksesta. Ilmoituksen sisällöstä sekä ilmoitustavasta on säädetty asetuksen 5 ja 5 a §:ssä. Asetuksen 5 a §:n 2 momentin mukaan kaupparekisteriin tehtävät ilmoitukset voidaan toimittaa konkurssi- ja yrityssaneerausrekisterin välityksellä siten kuin oikeusministeriö määrää. Tällaista määräystä ei ole annettu.
* Konkurssiasiat: tuomioistuimen ilmoitusvelvollisuudesta on säädetty kaupparekisterilain 19 §:n 1 momentissa. Lainkohdan mukaan tiedot voidaan toimittaa konkurssi- ja yrityssaneerausrekisterin välityksellä siten kuin siitä oikeusministeriön asetuksella säädetään.
* Velkajärjestelyasiat: tuomioistuimen ilmoitusvelvollisuudesta kaupparekisteriin on säädetty yksityishenkilön velkajärjestelystä annetun lain 87 a §:n 3 momentissa. Ilmoituksen tarkemmasta sisällöstä on säädetty oikeusministeriön asetuksella ilmoituksesta kaupparekisteriin yksityishenkilön velkajärjestelyasiassa (19.12.2014/1382). Näissä säännöksissä taikka ehdotetussa laissa velkajärjestelyrekisteristä ei ole mainintaa mahdollisuudesta toimittaa tietoja rekisterin kautta.

AIPA-hanketoimisto toteaa, että nykytilassa tuomioistuin joutuu erikseen ilmoittamaan kaupparekisteriviranomaiselle samat tiedot, jotka olisivat saatavissa konkurssi- ja yrityssaneerausrekisterin tai velkajärjestelyrekisterin kautta. Tätä ei voida pitää perusteltuna. Tuomioistuimen erillinen ilmoitusvelvollisuus kaupparekisteriviranomaiselle tarkoittaa AIPAn toteutuksessa ylimääräisiä kustannuksia sekä AIPAn sisäisten järjestelmätoimintojen että rajapintojen määrittelyssä ja –toteutuksessa tai vaihtoehtoisesti, mikäli automaattisia toimintoja ei kustannussyistä AIPAan toteutettaisi, tarpeetonta manuaalista työtä päivittäisessä tuomioistuintoiminnassa.

Nykylainsäädännössä on konkurssi- ja yrityssaneerausasioiden osalta sinänsä mahdollistettu tietojen toimittaminen kaupparekisteriviranomaiselle Oikeusrekisterikeskuksen toimesta sähköisessä muodossa. Velkajärjestelyn osalta vastaavat säännökset puuttuvat. AIPA-hanketoimisto esittää lainsäädännön muuttamista siten, että kaupparekisteriviranomaiselle ilmoittaminen säädetään kaikissa edellä mainituissa asioissa Oikeusrekisterikeskuksen velvollisuudeksi ja tuomioistuimen erillinen ilmoitusvelvollisuus poistetaan.

Toissijaisesti, mikäli ilmoitusvelvollisuus kaupparekisteriviranomaiselle edelleen säilytetään tuomioistuimella, AIPA-hanketoimisto esittää, että sanottua velvollisuutta selkiytetään konkurssiasioiden osalta.

Konkurssiasioissa ilmoitusvelvollisuus kaupparekisteriviranomaiselle perustuu kaupparekisterilain 19 §:ään eikä velvollisuudesta ole mainintaa konkurssia koskevissa säännöksissä. Konkurssilain 22 luvun 3 ja 5 §:ssä, jotka koskevat konkurssiasioissa tehtäviä ilmoituksia, säädetään tuomioistuimen ilmoitusvelvollisuudesta ainoastaan velalliselle, tietyille velkojille ja pesänhoitajalle. Oikeusministeriön asetuksessa on puolestaan vain epämääräinen viittaussäännös (2 § 3 mom), jonka mukaan ”Tuomioistuimen velvollisuudesta ilmoittaa konkurssin alkamisesta säädetään erikseen.”

Edellä todettua lainsäädännön tilaa voidaan pitää epätyydyttävänä. Myös ilmoitusvelvollisuuden kaupparekisteriviranomaiselle tulisi selvyyden vuoksi ilmetä konkurssiasioissa tehtäviä ilmoituksia koskevasta konkurssilain 22 luvusta. AIPA-hanketoimisto esittää tällaisen säännöksen lisäämistä sanottuun lukuun.

* 1. Terminologian yhdenmukaisuus

AIPA-hanketoimisto kiinnittää huomiota siihen, että nykyisissä ja ehdotetuissa säännöksissä käytetään vaihtelevasti termejä diaarinumero ja asianumero. Termiä diaarinumero käytetään konkurssi- ja yrityssaneerausrekisteristä annetun lain 3 §:n 1 kohdassa ja 5 §:n 1 kohdassa sekä ehdotetun velkajärjestelyrekisterilain 3 §:n 1 kohdassa. Termiä asianumero käytetään puolestaan konkurssiasioista annetun oikeusministeriön asetuksen 1 §:n 1 kohdassa ja 3 §:n 1 kohdassa. Lisäksi yrityksen saneerauksesta annetun valtioneuvoston asetuksen 4 §:n 4 kohdassa säädetään yleisesti asian tunnistetiedoista. AIPA-hanketoimisto esittää, että terminologia selvyyden vuoksi yhdenmukaistetaan.

1. **Lausunnon valmistelu**

Lausunnon valmistelusta ovat vastanneet erityisasiantuntija Paula Helin ja asiantuntija Ulla Honkanen.

Helsingissä 9.9.2016

Hankejohtaja Marko Loisa